किश इ’यां गै कृष्ण-यशोदा बारै बी गलांदे न। जदूं ओह् (श्री कृष्ण) जमना च छाल मारी दिंदे ने ते ओह् कंढ़े पर गै कीरने पांदी रौंह्‌दी ऐ। पर दूई पनछानै च कदें ऐसा नेईं होंदा। ओह्‌दा दे आधार गै आत्म-समर्पण थमां शुरू होंदा ऐ। होई सकदा कुसै मन खतोह्‌ला जागै जे क्या इस दुनिया च इस किसमै दी कोई पनछान है बी जां नेईं? तां इस थाह्‌र असें गी इक पराना किस्सा चेतै औंदा ऐ। गलांदे न जे कुसै ज़माने (एह् गलाना मुशकल ऐ जे उस ज़माने दी हालत अज्जै दे मकाबले च कैसी ही) कोई परदेसी साढ़े देस आया। अपने सैर सपाटे च इस देसै दी हर नुक्करा, हर थाह्‌रे, इक आपराजी, अफरा-तफरी, बेकरारी ते निजम-हीन दशा गै इसी दिक्खने च लब्भी। परतोन लगा तां कुसै पछानुऐ पुच्छेआ जे इस बारै ओह्‌दे केह् वचार न। उन्नै बड़ी गम्भीरता कन्नै परता दित्ता-“मिगी पैह्‌ली बारी जकीन होआ जे परमेसर कुतै नां कुतै ज़रूर ऐ तां गै इन्ना किश होंदे बी देस रस्सै-बस्सै, ते बधै-फुल्लै करदा ऐ!”